МОНГОЛ, ХЯТАДЫН БАРИЛГЫН САЛБАРЫН ТӨСӨЛ ХЭРЭГЖҮҮЛЭГЧДИЙГ ХОЛБОХ ГҮҮР БОЛОН АЖИЛЛАХААР МБҮА ТББ CHINCA-ТАЙ АЛБАН ЁСООР ХАМТРАН АЖИЛЛАХААР БОЛЛОО
Монголын Барилгын Үндэсний Ассоциаци ТББ МБҮА ТББ нь БНХАУ-ын Олон улсын гэрээлэгчдийн нийгэмлэг (CHINCA)-тай 2017 оноос хойш ойр дотно, үр өгөөжтэй хамтын ажиллагааг тууштай өрнүүлж ирсэн билээ. Сүүлийн жилүүдэд МБҮА ТББ нь БНХАУ-ын Засгийн газар болон CHINCA-гаас хамтран зохион байгуулдаг “Олон улсын дэд бүтцийн хөрөнгө оруулалт, бүтээн байгуулалтын дээд хэмжээний форум” (Макао)-болдог арга хэмжээнд тогтмол оролцож, харилцан ойлголцол, туршлага солилцоогоо гүнзгийрүүлсний үр дүнд 2025.09.18-ны өдөр Монголын Барилгын Үндэсний Ассоциаци ТББ МБҮА ТББ нь БНХАУ-ын Олон улсын гэрээлэгчдийн нийгэмлэг (CHINCA)-тай албан ёсны хамтын ажиллагаагаа эхлүүллээ. Уг Санамж бичигт МБҮА ТББ-ын Ерөнхийлөгч Н.Баярсайхан, CHINCA-ийн Ерөнхийлөгч Фан Чючен нар гарын үсэг зурж албажууллаа. Тус арга хэмжээнд БНХАУ-ын зүгээс Дэлхийн шилдэг 500-д багтдаг Хятадын хөрөнгө оруулагчид, төсөл хэрэгжүүлэгчид болох Shanghai construction group, Сhina railway signal & communication co., ltd, Сhina north industries corporation, Сhina machinery engineering corporation, Beiben trucks group co., ltd, Shaanxi construction engineering corporation-ууд оролцсон бол Монголын талаас МБҮА ТББ-ын Хүндэт ерөнхийлөгч, Макс өргөө ХХК-ийн захирал Д.Цэрэнжигмэд  Тэргүүн дэд ерөнхийлөгч, Заг групп ХХК-ийн захирал Б.Нэмэхбаатар, Дэд ерөнхийлөгч, NCD групп ХХК-ийн захирал Б.Хүрэлхүү, Эко констракшн ХХК-ийн захирал С.Нямдаваа, Эрэлт импекс ХХК-ийн захирал Д.Энхтөр болон Нийслэлийн Нэгдсэн төслийн удирдлагын газрын дарга Б.Мөнхбаатар, Ай Ди Си Ай ХХК-ийн захирал Э.Ванчиндорж, Гурван бухат групп ХХК-ийн захирал Т.Ганчимэг, Барилга,mn захирал Д.Цолмонгэрэл,Дельта лифт ХХК-ийн захирал Г.Бат-Амгалан нар оролцож санал бодлоо солилцлоо.  

Хамтын ажиллагааны хүрээнд:
· 2025.09-р сард Улаанбаатар хотод CHINCA&MNCA форум, үзэсгэлэнг зохион байгуулах, цаашид жил бүр БНХАУ-ын Бээжин юмуу Улаанбаатар хотод ээлжлэн үзэсгэлэнг зохион байгуулж, хамтран ажиллах
· Барилга байгууламжийн хууль, дүрэм, техникийн стандарт, салбарын хөгжилтэй холбоотой мэдээлэл солилцох
· Гишүүн компаниудаа хооронд нь танилцуулах, бизнес уулзалт, B2B боломжуудын төлөвлөгөөг зохион байгуулж, хэрэгжүүлэх 
· Хамтарсан төсөл, хөтөлбөрүүд боловсруулах
· Барилгын салбарынхыг хамруулсан хууль, дүрмийн сургалт, семинар зохион байгуулах
· Салбарын их дээд сургууль, сургалтын төвүүдтэй хамтран хөдөлмөрийн сургалт, чадавхжуулалтад Гишүүдээ хамруулах
· Барилгын төслүүдэд хөрөнгө оруулалт, санхүүжилт татах 
чиглүүдэд хамтран ажиллахаар тогтохоос гадна дээрх хамтын ажиллагааг үр дүнтэй, тогтмол хэрэгжүүлэхийн тулд хамтарсан нэгжийг бий болгох тал дээр харилцан ойлголцолд хүрлээ.
Ийнхүү энэхүү хамтын ажиллагаа нь дотоодын барилга, дэд бүтцийн компаниудаа олон улсын зах зээлд гаргахад дэмжлэг үзүүлээд зогсохгүй, гадаадын хөрөнгө оруулалт, дэвшилтэт технологийг нутагшуулах замаар салбарын орчин үеийн хөгжил, чадавхыг дээшлүүлэхэд анхаарч төсөл хэрэгжүүлэгч компаниудын санхүүжилтийн асуудлыг шийдвэрлэх, төслүүдийг амжилттай хэрэгжүүлэх шинэ боломжийг нээж өгч байгаа томоохон арга хэмжээ боллоо. 

























АРГА ХЭМЖЭЭНИЙ МЭДЭЭ:

МОНГОЛ, ХЯТАДЫН БАРИЛГА, ДЭД БҮТЦИЙН ХӨРӨНГӨ ОРУУЛАЛТЫН ФОРУМ БОЛЛОО
Монгол Улс, БНХАУ-ын эдийн засгийн хамтын ажиллагаа сүүлийн жилүүдэд өсөн нэмэгдэж байгаа энэ үед хоёр орны бизнесийн хамтын ажиллагааг өргөжүүлэх зорилготой “Монгол–Хятадын Барилга, Дэд Бүтцийн Хөрөнгө Оруулалтын Форум” 2025 оны 9-р сарын 18–20-нд Улаанбаатар хотод зохион байгуулагдана.
БНХАУ-ын талаас Монгол улсын барилга, дэд бүтцийн салбарт төсөл хэрэгжүүлэх, хөрөнгө оруулалт оруулах, шинэ техник технологи нэвтрүүлэх, хамтран ажиллах сонирхолтой 150 гаруй төрийн болон хувийн корпораци, банк, санхүүгийн байгууллагын удирдлагууд хүрэлцэн ирнэ.
Арга хэмжээний үеэр БНХАУ-ын барилга дэд бүтцийн инженеринг, шинэ технологийн 19 дэх үзэсгэлэнд орчин үеийн дэвшилтэт техник технологи, инноваци шингээсэн бүтээгдэхүүн, төслүүдийг танилцуулах бөгөөд:
Төслөө танилцуулах
Хөрөнгө оруулагчидтай уулзах
Хэлэлцүүлэг өрнүүлэх
Гэрээ хэлцэл байгуулах боломжтой.
“Монгол–Хятадын Барилга, Дэд Бүтцийн Хөрөнгө Оруулалтын Форум”-ын ерөнхий зохион байгуулагчаар Монголын Барилгын Үндэсний Ассоциаци, БНХАУ-ын Олон Улсын Барилгын гэрээлэгчдийн Нийгэмлэг ажиллаж байгаа бөгөөд хамтран зохион байгуулагчаар CMEC олон улсын үзэсгэлэнгийн компани хамтран ажиллаж байна. Монгол улсад суугаа БНХАУ-ын Элчин Сайд Шэнь Миньжуань, БНХАУ-ын Олон Улсын Барилгын гэрээлэгчдийн Нийгэмлэгийн Ерөнхийлөгч Фан Чючэнь, БНХАУ-ын Худалдааны Танхимын Ерөнхийлөгч Жан Хүбэн, Хятадын банк, санхүүгийн байгууллага, хөрөнгө оруулагчид нар болон томоохон компаниудын захирал, удирдлагууд форумд оролцоно.
Орон сууц, барилга, дэд бүтэц зэрэг төсөлдөө хөрөнгө оруулалт татахыг хүсвэл энэ форумд оролцож, төслөө шууд танилцуулан хамтын ажиллагааны шинэ боломж нээх боломжтой.







